Diari Oficial de la Generalitat Valenciana


Sumari del DOGV 9256, del 14-01-2022 (2022/168)

DECRET 209/2021, de 23 de desembre, del Consell, d'aprovació de les bases reguladores i la convocatòria per a la concessió de subvencions directes a diferents col·lectius de persones, destinades a compensar despeses relacionades amb la protecció de la salut en 2022.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9256

Data del DOGV
:   14-01-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/168


Data del document
:   23-12-2021

Organisme emissor
:   Conselleria de Sanitat Universal i Salut Pública

Tipus de document
:   Decret

Anàlisi jurídica

 Descriptors 

:   * Conselleria de Sanitat Universal i Salut Pública
    * política sanitària
    * salut pública
    * ajuda pública

DECRET 209/2021, de 23 de desembre, del Consell, d'aprovació de les bases reguladores i la convocatòria per a la concessió de subvencions directes a diferents col·lectius de persones, destinades a compensar despeses relacionades amb la protecció de la salut en 2022. [2022/168]  
La Llei 14/1986, de 25 d'abril, General de Sanitat, té com a objectiu primordial establir l'estructura i el funcionament del sistema sanitari públic en el model polític i territorial que deriva de la Constitució. Segons l'article 1 el seu objecte consisteix en la regulació general de totes les accions que permeten fer efectiu el dret a la protecció de la salut reconegut en l'article 43 i concordants de la Constitució. El títol preliminar reconeix, com a titulars del dret a la protecció de la salut i a l'atenció sanitària, tots els espanyols i els ciutadans estrangers que tinguen establida la residència en el territori nacional. A aquest efecte, l'article 12 estableix que els poders públics han d'orientar les seues polítiques de despesa sanitària amb vista a corregir desigualtats sanitàries i garantir la igualtat d'accés als serveis sanitaris públics en tot el territori espanyol, segons els articles 9.2 i 158.1 de la Constitució.  
  
L'objecte de la Llei 16/2003, de 28 de maig, de cohesió i qualitat del Sistema Nacional de Salut, és establir el marc legal per a les accions de coordinació i cooperació de les administracions públiques sanitàries, en l'exercici de les seues respectives competències, de manera que es garantisca l'equitat, la qualitat i la participació social en el Sistema Nacional de Salut, així com la col·laboració activa d'aquest en la reducció de les desigualtats en salut. L'article 2 regula els principis generals per a la consecució d'aquest objectiu.  
La prestació farmacèutica constitueix un element essencial en l'atenció a la salut que s'ha anat configurant com una prestació universal a través de les diverses modificacions de la llei de garanties i ús racional dels medicaments i productes sanitaris, el text refós de la qual va ser aprovat per Reial decret legislatiu 1/2015, de 24 de juliol.  
  
L'Organització Mundial de la Salut considera que l'adherència terapèutica deficient és la principal raó del benefici clínic inferior al nivell òptim. Causa complicacions mèdiques i psicosocials de la malaltia, redueix la qualitat de vida del col·lectiu de pacients i malgasta els recursos d'atenció de salut. Aquestes conseqüències directes minven la capacitat dels sistemes d'assistència sanitària de tot el món per a aconseguir les metes de salut de la població.  
La falta d'adherència al tractament farmacològic no té únicament un vessant individual, sinó també col·lectiu i, per tant, es converteix en un problema de salut pública de primer ordre.  
El Consell ha emprés i desenvolupa una política clara de recuperació i ampliació de drets en matèria sanitària. Referent a la prestació farmacèutica, ha aprovat subvencions directes destinades a compensar despeses relacionades amb la protecció de la salut des de 2016.  
  
Els col·lectius de persones beneficiàries són pensionistes amb rendes baixes, persones amb diversitat funcional, persones menors d'edat amb renda baixa, així com persones menors d'edat no registrades ni autoritzades a residir a Espanya, persones en situació de desocupació, i famílies monoparentals.  
Les subvencions al copagament farmacèutic i ortoprotètic han tingut un efecte positiu sobre l'adherència al tractament en la població subvencionada, per descendir tant el nombre de tractaments abandonats com el nombre de tractaments no iniciats.  
La prestació farmacèutica d'aquests col·lectius està subjecta a copagament. El sistema d'aportació de les persones usuàries i beneficiàries en la prestació farmacèutica ambulatòria es regula en l'article 102 del text refós de la llei de garanties i ús racional dels medicaments i productes sanitaris.  
El Reial decret llei 16/2012, de 20 d'abril, de mesures urgents per a garantir la sostenibilitat del Sistema Nacional de Salut i millorar la qualitat i seguretat de les seues prestacions, va introduir importants condicionants en l'acció protectora de la salut i la prestació farmacèutica.  
  
Es pot concloure, en conseqüència, que les persones beneficiàries d'aquestes subvencions es troben en una situació real de necessitat, derivada dels mitjans econòmics que aquestes posseeixen, fins al punt que aquesta situació econòmica és un criteri que interfereix en el no inici de tractaments farmacològics prescrits per personal facultatiu i en el seu abandó.  
És, per tant, un risc inassumible mantindre col·lectius desfavorits, mereixedors d'especial empara constitucional, lluny del gaudi efectiu del dret a la prestació farmacèutica, ja que no existeix possibilitat del gaudi parcial d'aquest dret a través de la seua mera enunciació formal. És a dir, sense accés als medicaments i als productes sanitaris de manera que tot pacient els reba i els utilitze de forma adequada a les seues necessitats clíniques i en les dosis escaients segons els seus requeriments individuals, durant el període de temps adequat i amb la informació necessària per al correcte ús, no està garantit l'accés a la prestació farmacèutica, i, per tant, es compromet el dret a la salut i a l'assistència sanitària recollit en els articles 43 i concordants de la Constitució.  
  
El mecanisme de la subvenció ha permés reduir la taxa d'abandó dels tractaments en els col·lectius que actualment són subvencionats, garantir el tractament i restabliment de la seua salut a través de la prestació farmacèutica i eliminar els obstacles econòmics que el sistema d'aportació representa.  
La falta d'adherència als tractaments prescrits i la consegüent conveniència d'assegurar la disminució dels percentatges d'abandó o de falta d'inici dels tractaments prescrits, sense fer-ho dependre d'un lent procés de pública concurrència, que en molts casos es pot frustrar, a més, per la falta d'iniciativa en pacients que sol·liciten la subvenció, fan dificultós un procés de convocatòria pública, la qual cosa justifica, juntament amb les raons d'interés públic sanitari abans al·ludides, d'acudir al procediment de concessió directa mitjançant decret.  
L'article 168.1.C de la Llei 1/2015, de 6 de febrer, de la Generalitat, d'hisenda pública, del sector instrumental i subvencions, preveu que podran concedir-se de forma directa «amb caràcter excepcional, aquelles altres subvencions en què s'acrediten raons d'interés públic, social o econòmic o humanitari, o altres degudament justificades que dificulten la seua convocatòria pública».  
Aquestes subvencions no necessiten ser notificades a la Comissió Europea, perquè no compleixen tots els requisits de l'article 107.1 del Tractat de Funcionament de la Unió Europea, ja que van dirigides a persones que no exerceixen activitat econòmica.  
  
En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, amb la deliberació prèvia del Consell en la reunió de 23 de desembre de 2021,  
  
  
DECRETE  
  
Article 1. Objecte de la convocatòria, àmbit d'aplicació i règim jurídic  
1. Aquest decret té com a objecte aprovar les bases reguladores i la convocatòria per a la concessió de les subvencions directes d'interés sociosanitari destinades a facilitar l'adherència als tractaments mèdics prescrits per personal del Sistema Sanitari Públic, que estiguen subjectes a finançament públic en 2022.  
2. Les subvencions s'han d'aplicar en l'àmbit territorial de la Comunitat Valenciana a qui tinga la condició de persona beneficiària d'acord amb l'article 3.  
3. D'acord amb l'article 168.1.C de la Llei 1/2015, per les raons d'interés públic, social, econòmic o humanitari, acreditades en l'expedient d'aquest decret, aquestes subvencions tenen caràcter excepcional, per la qual cosa es concediran de forma directa a les persones beneficiàries.  
4. En tot el que no regule aquest decret s'aplicaran la Llei 1/2015; els preceptes bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la llei general de subvencions.  
5. Respecte del procediment, hi serà aplicable la Llei 39/2015, d'1 d'octubre, del procediment administratiu comú de les administracions públiques.  
Article 2. Finançament  
1. Les subvencions relacionades a continuació es concediran amb càrrec als pressupostos de la Generalitat per a 2022, programa pressupostari 412.25, capítol IV amb els imports següents:  
a) Per al col·lectiu de persones pensionistes; línia pressupostària S7484000, «Ajudes a col·lectius especialment vulnerables per raons econòmiques i/o socials», amb un import total màxim de 56.870.435 euros.  
b) Per al col·lectiu de persones amb diversitat funcional; línia pressupostària S7496000, «Ajudes al col·lectiu especialment vulnerable amb discapacitat», amb un import total màxim de 5.838.700 euros.  
c) Per a persones menors d'edat; línia pressupostària S0424000, «Ajudes a col·lectius especialment vulnerables, menors d'edat», amb un import total màxim de 4.709.000 euros.  
d) Per a persones en situació de desocupació; línia pressupostària S0438000, «ajudes pobresa farmacèutica» amb un import total màxim d'20.961.491 euros.  
  
Article 3. Col·lectiu de persones beneficiàries i requisits  
1. Seran beneficiàries de les subvencions objecte d'aquest decret les persones que complisquen els requisits esmentats per a cada col·lectiu.  
a) Per al col·lectiu de persones pensionistes:  
1r. Tindre la condició de persona assegurada del Sistema Nacional de Salut (SNS) amb targeta sanitària individual expedida per la Conselleria de Sanitat Universal i Salut Pública i el garant de la qual siga l'INSS.  
2n. Tindre la condició de pensionista de la Seguretat Social.  
3r. Tindre un nivell d'ingressos inferior a una base liquidable de 18.000,00 - anuals i tindre un règim d'aportació farmacèutica assignat TSI 002-01.  
Així mateix, tindran dret a les ajudes, que regula aquest decret, les persones que figuren com a beneficiàries de les persones assegurades que complisquen els requisits de l'apartat anterior. Aquestes persones beneficiàries han d'estar identificades com a tals en el Sistema d'Informació Poblacional de la Conselleria de Sanitat Universal i Salut Pública.  
b) Per al col·lectiu de persones amb diversitat funcional:  
1r. Ser menor de 18 anys, amb declaració de discapacitat reconeguda per l'organisme competent en la matèria, amb un grau de discapacitat igual o superior al 33 %, o ser major de 18 anys amb discapacitat reconeguda per l'organisme competent en la matèria, amb un grau de discapacitat igual o superior al 65 %.  
2n. Disposar de la targeta sanitària expedida per la Conselleria de Sanitat Universal i Salut Pública o document d'inclusió.  
3r. Ser resident a la Comunitat Valenciana.  
c) Per al col·lectiu de persones menors d'edat:  
1r. Ser menor de 18 anys.  
2n. Tindre la condició de persona assegurada del SNS o de beneficiari d'assistència sanitària en situacions especials i disposar de targeta sanitària individual expedida per la Conselleria de Sanitat Universal i Salut Pública.  
3r. Tindre un nivell d'ingressos inferior a una base liquidable de 18.000,00 - anuals i tindre un règim d'aportació farmacèutica assignat TSI 003 o bé ser persones menors d'edat no registrades ni autoritzades a residir a Espanya, beneficiàries d'assistència sanitària en situacions especials, que han sigut acreditades en el codi de règim d'aportació farmacèutica F003.  
4t. Ser resident a la Comunitat Valenciana.  
d) Per al col·lectiu de persones en situació de desocupació:  
1r. Tindre la condició de persona assegurada del SNS i disposar de targeta sanitària individual expedida per la Conselleria de Sanitat Universal i Salut Pública o bé ser persones adultes no registrades ni autoritzades a residir a Espanya, beneficiàries d'assistència sanitària en situacions especials, en els termes previstos en el Reial decret llei 16/2012, pel qual es regula la condició de persones assegurades i assimilades en el Sistema Nacional de Salut.  
2n. Tindre un nivell d'ingressos inferior a una base liquidable de 18.000,00 - anuals i tindre un règim d'aportació farmacèutica assignat TSI 003.  
3r. Tindre una de les modalitats d'acreditació sanitària següents: esgotada prestació per desocupació (codi d'acreditació F-SS-20) o percebre prestació per desocupació (codi d'acreditació F-SS-23) o percebre subsidi per desocupació (codi d'acreditació F-SS-24) o ser persona beneficiària d'assistència sanitària en situacions especials, en els termes previstos en el Reial Decret llei 16/2012, pel qual es regula la condició de persones assegurades i assimilades en el Sistema Nacional de Salut (SCS34 o SCS35).  
4t. Ser resident a la Comunitat Valenciana.  
2. No podran ser beneficiàries d'aquestes subvencions les persones en les quals concórrega alguna de les circumstàncies previstes en l'apartat 2 de l'article 13 de la Llei 38/2003, a excepció del requisit previst en la lletra e, donada la naturalesa d'aquestes subvencions.  
  
Article 4. Despeses subvencionables  
Es consideren despeses subvencionables:  
1. Les quantitats abonades per tractaments farmacològics subjectes a finançament públic, prescrits pel personal mèdic del Sistema Sanitari Públic, a les persones beneficiàries i adquirits en establiments autoritzats de la Comunitat Valenciana en 2022.  
2. Les quantitats abonades per productes ortoprotètics subjectes a finançament públic, prescrits pel personal mèdic del Sistema Sanitari Públic, al col·lectiu de persones amb diversitat funcional beneficiàries i adquirits en establiments autoritzats de la Comunitat Valenciana en 2022.  
  
Article 5. Procediment  
1. L'expedient es tramitarà d'ofici per la Conselleria de Sanitat Universal i Salut Pública.  
No obstant, la persona interessada podrà sol·licitar en aquest procediment el reconeixement com a beneficiària i la concessió de la subvenció.  
En tots els casos, s'ha de fer mitjançant el model de sol·licitud normalitzat que es troba disponible en la seu electrònica o portal institucional de la Generalitat en internet, https://sede.gva.es, en la pàgina web de la conselleria amb competències en matèria de sanitat www.san.gva.es, i en la Guia PROP de la Generalitat www.prop.gva.es, per si mateixes o a través de qui les represente legalment, acompanyat de la següent documentació:  
a) Per al col·lectiu de pensionistes:  
1r. El document d'identificació de la persona sol·licitant. En cas de persones menors d'edat, el llibre de família o certificat de naixement.  
  
2n. El document d'identificació del pare, mare o de persona que exercisca la tutela, si escau.  
3r. En el cas que la sol·licitud incloga reintegrament de gastos, documentació de les despeses corresponents als tractaments farmacològics subjectes a finançament públic, prescrits pel personal metge del Sistema Sanitari Públic a les persones beneficiàries del present decret, i model de domiciliació bancària.  
b) Per al col·lectiu de persones amb diversitat funcional:  
1r. El document d'identificació de la persona sol·licitant. En cas de persones menors d'edat, el llibre de família o certificat de naixement.  
  
2n. El document d'identificació del pare, mare o de persona que exercisca la tutela, si escau.  
3r. En el cas que la sol·licitud incloga reintegrament de despeses, documentació de les despeses corresponents als tractaments farmacològics i ortoprotètics subjectes a finançament públic, prescrits pel personal mèdic del Sistema Sanitari Públic a les persones beneficiàries i model de domiciliació bancària.  
c) Per al col·lectiu de persones menors d'edat:  
1r El document d'identificació de la persona sol·licitant i el llibre de família o certificat de naixement.  
2n. El document d'identificació del pare, mare o de persona que exercisca la tutela, si escau.  
3r. En el cas que la sol·licitud incloga reintegrament de despeses, documentació de les despeses corresponents als tractaments farmacològics subjectes a finançament públic, prescrits pel personal mèdic del Sistema Sanitari Públic a les persones beneficiàries, i model de domiciliació bancària.  
d) Per al col·lectiu de persones en situació de desocupació:  
1r. El document d'identificació de la persona sol·licitant. En cas de persones menors d'edat emancipades, el certificat de la inscripció en el registre civil.  
2n. En el cas que la sol·licitud incloga reintegrament de despeses, documentació de les despeses corresponents als tractaments farmacològics subjectes a finançament públic, prescrits pel personal mèdic del Sistema Sanitari Públic a les persones beneficiàries i model de domiciliació bancària.  
2. D'acord amb l'article 28 de la Llei 39/2015, en absència d'oposició expressa per part de la persona interessada en la sol·licitud, l'òrgan gestor del procediment estarà autoritzat per a obtindre directament les dades dels documents anteriorment indicats. Si no ho autoritza, haurà d'aportar-los en els termes de l'article 16.4 de la Llei 39/2015.  
3. La sol·licitud contindrà declaració responsable que la persona sol·licitant no està incursa en les prohibicions per a obtindre la condició de beneficiària de l'article 13 de Llei 38/2003.  
4. Les sol·licituds es presentaran en el centre de salut on estiga adscrita la persona interessada, i en el cas que no hi haja aquesta adscripció, es presentarà en els serveis territorials de la Conselleria de Sanitat Universal i Salut Pública, situats a Alacant (c/ Girona, 26. 03573), Castelló de la Plana (c/ Hort dels Soguers, 12. 12517) i València (Gran Via Ferran el Catòlic, 74. 46037), sense perjudici de qualsevol altra de les formes previstes en la legislació bàsica de procediment administratiu comú.  
5. En cas d'enviament per correu certificat, la presentació de la sol·licitud en oficina de correus haurà de fer-se en sobre obert, a fi que l'exemplar destinat a la Conselleria de Sanitat Universal i Salut Pública siga datat i segellat abans de ser certificat. En cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Sanitat Universal i Salut Pública.  
  
6. El termini de presentació de les sol·licituds serà des de l'1 de gener fins al 31 de desembre de 2022.  
7. No obstant això, els òrgans administratius de la Conselleria de Sanitat Universal i Salut Pública podran identificar d'ofici, en funció dels registres que estiguen en poder de l'administració, la persona que es beneficie d'aquestes ajudes, i la realització de la despesa objecte de subvenció, i en aquest cas no es necessitarà la sol·licitud expressa per a ser reconeguda com a persona beneficiària en el procediment de concessió de les subvencions.  
8. Els qui desitgen renunciar a la subvenció objecte d'aquest decret hauran d'emplenar el model normalitzat de renúncia que es troba disponible en la seu electrònica https://sede.gva.es, en la pàgina web de la conselleria amb competències en matèria de sanitat, www.san.gva.es, i en la Guia PROP de la Generalitat www.prop.gva.es, presentant aquest escrit en qualsevol de les formes assenyalades en l'apartat 4.  
  
9. El model normalitzat de domiciliació bancària es troba disponible en la seu electrònica, https://sede.gva.es, en la pàgina web de la conselleria amb competències en matèria de sanitat, www.san.gva.es, i en la Guia PROP de la Generalitat www.prop.gva.es.  
  
Article 6. Resolució i notificació  
1. En el cas de sol·licitud per a la inclusió com a persona beneficiària en el procediment de concessió de les subvencions, la instrucció i resolució i, si escau, la denegació d'aquesta condició, s'atribueix segons el que es preveu en l'article 168.1.C, e) de la Llei 1/2015, a la persona titular de la direcció territorial de Sanitat Universal i Salut Pública a la qual està adscrita la persona beneficiària, amb la tramitació prèvia per la direcció territorial.  
2. El termini màxim per a tramitar, resoldre i notificar aquests expedients serà de tres mesos, comptadors des de la data de presentació de la sol·licitud.  
3. Transcorregut el termini sense que s'haja dictat resolució, s'entendrà desestimada la sol·licitud de concessió de la subvenció, de conformitat amb el que es preveu en l'article 25 de la Llei 39/2015.  
4. La concessió i, si escau, la denegació de la condició de persona beneficiària i perceptora de la subvenció, en el cas d'identificació d'ofici de ser beneficiària, s'atribueix segons el que es preveu en l'article 168.1.C, e) de la Llei 1/2015 a la direcció territorial de Sanitat Universal i Salut Pública a la qual està adscrita la persona beneficiària.  
5. En aquests supòsits la notificació s'efectuarà mitjançant la publicació en la pàgina web de la Conselleria de Sanitat Universal i Salut Pública (www.san.gva.es) i en els diferents centres de salut. Així mateix, aquesta notificació serà posada en coneixement de la persona beneficiària a través del seu full de tractaments vigents.  
6. La resolució de concessió produirà efectes des de l'1 de gener de 2022 sempre que la persona sol·licitant tinga en aquesta data els requisits establits en l'article 3. En un altre cas, els efectes es produiran des de la data en què complisca aquests requisits.  
  
Article 7. Recursos  
1. Contra la resolució que es dicte en els casos d'identificació de la persona beneficiària a instàncies de part, que no esgota la via administrativa, podrà interposar-se recurs d'alçada davant la Secretaria Autonòmica de Salut Pública i del Sistema Sanitari Públic, en la forma i terminis establida en els articles 121 i següents de la Llei 39/2015.  
2. Contra la resolució que es dicte en els casos d'identificació d'ofici de la persona beneficiària, que no esgota la via administrativa, podrà interposar-se recurs d'alçada davant la persona titular de la Conselleria de Sanitat Universal i Salut Pública, en la forma i terminis establits en els articles 121 i següents de la Llei 39/2015.  
  
Article 8. Forma de pagament i justificació  
1. S'estableixen dos procediments de pagament de les subvencions: l'abonament directe a l'entitat col·laboradora titular de l'establiment autoritzat o el reemborsament a la persona beneficiària.  
2. La Conselleria de Sanitat Universal i Salut Pública acordarà amb les entitats col·laboradores, mitjançant un conveni de col·laboració el procediment per a efectuar l'abonament directe.  
3. El pagament de la subvenció a la persona beneficiària en els procediments de reemborsament s'efectuarà mitjançant justificació de l'import satisfet en concepte de tractaments farmacològics, d'acord amb l'article 171 de la Llei 1/2015.  
4. Respecte de la justificació de la despesa, d'acord amb l'article 169 de la Llei 1/2015, s'efectuarà de la forma següent:  
a) En el cas de reconeixement de la condició de persona beneficiària, la justificació de la despesa es realitzarà mitjançant l'aportació dels fulls corresponents de tractament i de les factures de la despesa efectuada.  
b) En el cas d'identificació de la persona beneficiària d'ofici per l'Administració, la justificació de la despesa consistirà en les corresponents factures presentades pels establiments autoritzats pels tractaments dispensats amb la periodicitat que s'establisca en el conveni de col·laboració previst en l'apartat 2 d'aquest article.  
  
  
DISPOSICIONS FINALS  
  
Primera. Efectes  
Aquest decret produirà efectes des de l'1 de gener de 2022.  
  
Segona. Recursos contra la convocatòria  
D'acord amb l'article 168.1.C de la Llei 1/2015, aquest decret no té consideració de disposició de caràcter general.  
Contra les bases regulades per aquest decret, que posen fi a la via administrativa, es podrà interposar recurs contenciós administratiu en el termini de dos mesos, comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que estableixen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
València, 23 de desembre de 2021  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
ANA BARCELÓ CHICO